  Виталий Пронин «Улон понна!» огазеяськон нуны куштонлэсь алэ Шаерамы нунал куспын 30 нуны куштон учыр луэ: нылпи садысь быдэс группа мында. Со пӧлысь ог 10-эз гинэ — эмъясьёс куремъя. Унояз учыръёсын нуныез утьыны луысал, нылкышноез нодъяса, улоназ юрттэт сётыса. Кышкан Нуны куштон учыръёслэсь лыдзэс кулэстон но таӵе вамыш лэсьтыны малпась нылкышноослы юрттон вылысь кунамы 10 ар талэсь азьло кылдытэмын вал «Улон понна!» огазеяськон. Тамында дыр ӵоже ини со ужа Удмурт шаерын но — Иж но Удмурт епархия бордын. Огазеяськонысь волонтёръёс ужало аборт лэсьтыны малпась кышномуртъёсын: соослэсь сюлэмшугзэс кылзо, буйгато, кун ласянь сётӥськись юрттэт, нуны куштонлэн урод палъёсыз сярысь верало. — Секытэн луэм кышномурт нунызэ куштон пумысен ӵемысь кенеше акушер-гинекологъёсын гинэ. Таослы нунал куспын сомында нылкышноосты эскерыса вуттоно, соин ик нунызэ куштыны малпась кышномуртлы трос дырзэс висъяны уг быгато. Визь-кенешсы ӵем дыръя тазалыкен гинэ герӟаськемын, оло, нылпи ваемзы но уз луы ни, — вера «Улон понна!» огазеяськонлэн Удмурт ёзэзлэн, Иж но Удмурт епархиысь семья ужпумъёсъя, анайлыкез но нылпиосты утёнъя комиссилэн кивалтӥсез Анна Воскресенских. — Но мургес учконо ке, нунызэ куштыны малпась нылкышно нырысь ик кулэяське психологлэн юрттэтэзлы. Угось унояз учыръёсын кышномурт аборт лэсьтыны малпа кышкаменыз: нылпизэ будэтыны уксёез уз тырмы яке улон сэрегез укыр пичи, ужзэ ыштоз яке гажанэныз кусыпъёсыз тэшкалозы шуыса. Соин нырысь ик солэсь сюлмаськонъёссэ тодоно. Ӵапак таин герӟаськемын милям ужмы. Малпанзы воштӥськиз Удмуртиысь «Улон понна!» огазеяськонын тырше 3 психолог-волонтёр. Вань на машина нуллӥсьёс, юристъёс, вуз карисьёс. Психологъёс нылкышноез кылзо но солы визь-кенеш сёто ке, таосыз юртто документъёс люканы, законъёсты валэкто, кулэ интые нуо-ваё, сиён-юон вутто. Тае ваньзэ соос лэсьто сюлэмзы куремъя, уксётэк. — Шумпотӥськом, эшъёсмы йыло, — шуэ А. Воскресенских. — Кемалась ик ӧвӧл юрттэтсэ ӵектӥз трос нылпиё атай — толэзьлы быдэ милемлы уксёзэ висъя, соин психологъёсмылы уждун тырыны быгатӥськомы. Эшшо одӥгез ӟеч сюлэмо адями огазеяськонмылы сётӥз 2 висъетэн квартиразэ — отчы пыртыны быгатомы секыт югдуре шедем нылкышноосты. Шуом, кузпалыз жугиське, кышномуртлы нылпиосыныз нокытчы кошкыны ке. Со сяна, телефон пыр юрттэт сётонэз но радъяны малпаськомы: ӧтёмы инвалидъёсты — адямилэсь психологизэ тодӥсь-валасьёсты. Ог 2 ар талэсь азьло «Улон понна!» огазеяськон элькунысьтымы Тазалыкез утёнъя министерстволэсь грантсэ утӥз. Со уксёен нылкышно консультациосын усьтэмын психологлэн кабинетъёсыз: кыкез — Ижын, эшшо Дэри ёросысь больницаын. Акушер-гинекологъёс отчы келяло нуны куштыны малпась нылкышноосты. Валамон, кышномуртэ психологен кенешыны кужмысь косыны уг луы. Но улон возьматӥз: уноез пумит уг луо, кабинетъёсамы мылысь-кыдысь лыкто. Котькуд мунёлэн кузёез мед луоз Фото: м. ЕгоровТазьы шуысал: милям психологъёсмы огшорыесь ӧвӧл — нылкышнолы визь-кенеш сётыкузы, соос верало оскон, Инмар сярысь. Угось обществоын вӧлмемын малпан: эмбрион — со адями ӧвӧл на, озьыен, лулыз но ӧвӧл. Вылаз ик, нуны куштон пыртэмын ОМС системае — озьыен, аборт лэсьтыны луэ кун чотын. Ми нылкышнолы валэктӥськом, Инмар солы лул сётэ, нуны герд кылдыку ик, нокин но уг быгаты нунылэсь улонзэ таланы. Со сьӧлык, адямиез виён. Кышномуртъёслы визь-кенешен юрттонлэн пайдаез шодӥськиз ни: аборт лэсьтыны малпась 543 нылкышноослы консультация сётэмын. Со бӧрсьы 88 кышномурт пиналзэ куштыны пумит луиз но нылкышно консультацие учётэ султӥз. Иське, 88 адямиез быронлэсь утьыны пӧрмытӥмы! Огазеяськонмылэн мукет улосъёсысь ёзъёсыныз ӵоша-тыса, Удмурт шаер та ласянь азьпал радын. Нунызэс утем кышномуртъёслы ми юрттэт сётӥськом пинал ваемзы бере но. Сиён-юонэн, дӥськутэн, улон сэреген но. Та вакытэ сюлмаськиськом 40 нылкышноос сярысь. 2 ар куспын юрттэт сётэмын 700 сюрс манет тыр. Со сяна, пыӵа «Анайлэн укноез» проектмы: ӟеч уж лэсьтыны мылкыд карисьёс Ижысь Михаил архангеллэн черказ ваё дӥськут, сиён-юон, пӧртэм арбериос. Ми соосты люкылӥськомы нылпи вордӥсь, ёрмись семьяослы. Реклама юрттэ Огазеяськонысь волонтёръёслы нуналлы быдэ пӧртэм учыръёсын пумиськоно луэ. Юрттэт сёто пӧртэм арлыдъем нылкышноослы: быдэ вуымтэ нылъёслы но, 40 ареслэсь ортчемъёслы но. — Ар талэсь азьло консультацие лыктӥз студентка. Вандэм кадь шуэ: мон егит на, кулэ ӧвӧл мыным нылпи. Психологъёсмы пумитаз шуизы: эн кушты сое, ворды, нылпи юртэ сётод, отысь сое вордыны басьтозы нылпитэк кылем семьяос. Нылаш абортэ ӧз мыны. Нуныез вордскытозь, ми солы котыр ласянь юрттэт сётӥм: нылпилы кулэ луись арбериос но басьям, документъёсын но, визь-кенешен но юрттӥм. Вордӥз нылзэ. Анай инстинктэз улӟиз, нылзэ нокинлы но сётэмез ӧз поты! Яке мукетыз учыр. Ижысь нылкышнолэн пиналыз вал ни, кыкетӥеныз секытэн луэм, куштыны малпам. Опекая ёзъёслэсь кышкам, вордӥз ке, сое талалозы шуыса: кузпалтэк, доходэз — чиньы йыл быдӟа, улон интыез ёркыт. Волонтёръёсмылы луыса нылкышнолэн кышканэз быриз, нунызэ утиз. Нылпиезлы кулэ луись арбериос басьтӥм, улон сэрегзэ тупатӥм. Пиезлы 1 арес ни. Таӵе учыръёсты вераса уд быдты, — шуэ А. Воскресенских. «Улон понна!» огазеяськон озьы ик бадӟым саклык висъя абортъёслы пумит социальной рекламаез вӧлмытонлы. Соос пичи ке но обществолэсь сознанизэ воштыны юртто: нуны куштон — со пинез ишкалтон кадь гинэ ӧвӧл, со — улонэз быдтон! Кылем арын нырысьсэ Ижысь бадӟым урамъёсын кылдӥзы «Мама, я жив с момента зачатия» гожтэмъёсын баннеръёс. Со вылын суред пуктэмын: нылпи сюлэмлэсь жугиськемзэ возьматӥсь кардиограмма. Быдэстӥз сое черкысь суредась-дизайнер Тарас Азаренко. Абортъёслы пумит реклама вань транспортын но: отысь экранъёс пыр возьматӥське Леонардо да Винчилэн «Анайлэн сюлэм улаз — нуны» суредэз. — Берло вакытэ паськыт вӧлмиз эмъюм юыса нуныез куштон амал. Европаысь унояз кунъёсын соосты кутыны лэземын ӧвӧл, угось нылкышнолэсь тазалыксэ со туж зол сӧре, — веранзэ азьланьтэ А. Воскресенских. — Секытэн луэм нылкышноос пӧлысь уноез гинекологъёслы уг ик вазисько, аптекаысь сое басьто но нунызэс кушто. Соин ик малпамы аптекаосын кусып тупатыны, таӵе эмъюмъёслы пумит социальной реклама вӧлмытыны. Кичӧлтонмылы куд-ог аптекаос дурбасьтӥзы ни. Кин ке, оло, шуоз: суредъёс, плакатъёс воштозы шат югдурез? Но берло дыре шӧдӥське: огъя кунмылэн но, нимаз адямиослэн но учконъёссы воштӥськизы. Азьпал радэ потӥз — нылпиез, семьяез утён. Елена Никитина  